CELEX: 62011TN0478
Language: fi
Date: 2011-09-09 00:00:00
Title: Asia T-478/11: Kanne 9.9.2011 — Ranska v. komissio

19.11.2011   
            
            
               FI
            
            
               Euroopan unionin virallinen lehti
            
            
               C 340/25
            
         Kanne 9.9.2011 — Ranska v. komissio
   (Asia T-478/11)
   2011/C 340/53
   Oikeudenkäyntikieli: ranska
   
      Asianosaiset
   
   
      Kantaja: Ranskan tasavalta (asiamiehet: E. Belliard, G. de Bergues. J. Gstalter ja J. Rossi)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               Kumoamaan valituksenalaisen päätöksen
            
         
               —
            
            
               Velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja vaatii kanteessaan, että unionin yleinen tuomioistuin kumoaa 29.6.2011 annetun Euroopan komission päätöksen K(2011) 4376 lopullinen (valtiontuki NN 10/2010 — Ranska), joka koskee kansallisen sianhoitoalan järjestön (INAPORC) toteuttamia toimenpiteitä, jotka se rahoitti edustamiltaan jäseniltä keräämillään vapaaehtoisilla, sittemmin pakollisiksi tulleilla maksuilla.
   Kanteensa tueksi kantaja vetoaa yhteen ainoaan kanneperusteeseen, jonka mukaan SEUT 107 artiklan 1 kohdassa tarkoitettua valtiontuen käsitettä on rikottu, kun komission on katsonut, että INAPORC:in vapaaehtoisista maksuista saaduilla tuloilla rahoittamat toimenpiteet ovat seurausta valtion toiminnasta ja ne on rahoitettu valtion varoin.
   Kantaja väittää, että INAPORC:in vapaaehtoisista maksuista saaduilla tuloilla rahoittamat toimenpiteet ovat niiden edellytysten mukaisia, jotka unionin tuomioistuin on asettanut asiassa C-345/02, Pearle ym., 15.7.2004 antamassaan tuomiossa (Kok., s. I-7139) sille, että tiettyä talouden alaa edustavan järjestön perimiä pakollisia maksuja ei pidetä sellaisina valtion varoina, joilla rahoitetaan valtiolle kuuluvia toimintoja, koska
   
               —
            
            
               INAPORC:in toteuttamista toimenpiteistä oli päättänyt asianomaisen maatalouden alan yrityksiä edustava ammattikunta, eikä niillä pantu toimeen valtion politiikkaa
            
         
               —
            
            
               INAPORC:in toteuttamat toimenpiteet rahoitettiin alan yrityksiltä kerätyillä varoilla
            
         
               —
            
            
               Rahoitustavoista ja maksujen prosenttimääristä/määristä päätettiin INAPORC:issa ilman valtion myötävaikutusta
            
         
               —
            
            
               Maksut käytettiin välttämättä toimenpiteen rahoittamiseen, eikä valtiolla ollut mahdollisuutta tähän puuttua.